એ વર્ષ એડોલ્ફ આઇકમેનના મુકદ્દમાનું વર્ષ હતું, અને ઓસ્કરની ઈઝરાયલની મુલાકાતે આંતરાષ્ટ્રિય સમાચારપત્રોનું ખાસ ધ્યાન ખેંચ્યું હતું. આઇકમેનના મુકદ્દમાની સુનવણીની સાંજે ‘લંડન ડેઇલી મેઇલ’ના સંવાદદાતાએ, બે અલગ-અલગ માણસોના અહેવાલો વચ્ચે રહેલા તફાવત ઉપર એક લેખ લખ્યો હતો; અને દાખલો આપવા માટે ઓસ્કરને મદદ કરવા માટે શિન્ડલરના યહૂદીઓએ કરેલી વિનંતીની પ્રસ્તાવના ટાંકીને લખ્યું હતું “આપણે ઈજિપ્તના દુઃખોને ભૂલ્યા નથી, આપણે હેમનને પણ ભૂલ્યા નથી અને આપણે હિટલરને પણ ભૂલ્યા નથી! આટઆટલા અન્યાયીઓની વચ્ચે, આવો આપણે એક ન્યાયી માણસને પણ ન ભૂલીએ! આવો આપણે ઓસ્કર શિન્ડલરને પણ યાદ કરીએ!”